Publisher: Palatka River Books
Rights: Copyright 2026 Joseph Hargitai. All rights reserved.

PISTÁVAL FLORIDÁBAN

JOSEPH HARGITAI

Minden jog fenntartva

© Joseph Hargitai, 2026

© Palatka River Books, 2026

ISBN: 979-8-9971280-0-5

Kiadásért felelős: Veselsky Co.

Szerző: Joseph Hargitai

Felelős szerkesztő: Szarka Károly

Korrektúra: Szarka Károly, Németh Róbert

Illusztráció: László Dóra

Elektromos verzió: vellum

AJÁNLÁS

To Hurricane Josie, so glad she came into our lives.

TARTALOM

Impresszum

Ajánlás

Első Rész

Simcha und Troyer

The Battle of Los Angeles

Fordul a szél

Marcus Aurelius

Füstölt Lazac

Fapados

Mangó és Pista

A ló, ha futott

Bings Landing

Bings Landing | Még egy

Második Rész

Napsugár

Ógörög

Emeráld

Harmadik Rész

Salt Life

A Salt Life kellékei

Call me the breeze | Daytona Bike Week

Három gyöngytyúk

Kookaburra Beach Side Café

Cruise Control

New Smyrna Beach, JB’s Fish Camp

Negyedik Rész

A fiú

A fiú | Florida Turtle Patrol

Nincs

Nincs

Nincs

Kaloján

Dácia

Dácia

Extrema Imperii

Extrema Imperii

Extrema Imperii

Ötödik Rész

A fiú | A kazániroda

A fiú | Epicurus

A fiú | Mondja apám

A fiú | Kiegyenlítő tartály

A fiú | Platina

Asztal, sátor, szék

Esküvői torta

Az esküvő

Kisvirág

Vadvirág

Az após

Az anyós

¡Den la vuelta ahora!

Angolszász

Gulag Orkestar

Pulled Pork

Bolyongás

Bolyongás

Tengerparti hajnalka

Hatodik Rész

A fiú | A garázs

Az após | A garázs

Florida klisé

DDR Museum | Simson Star

DDR Museum | Simson Star

DDR Museum | Simson Star

Belarusz

Ride the blue wind, high and free

Palatka | Rekordsügér

Saltwater Cowboys

Dácia

Guggenheim

Guggenheim | L’empire des lumières

Nem is hagylak el, soha

Bodega

Hetedik Rész

A lány | Reditus domum

Napsütés a valutánk

A fiú | Évekig

A fiú | Kétórás mise

Dácia

A fiú | Agricola

A fiú | Agricola

Közelebb hozzád, Jóistenem

A fiú | Somnia relinque

Nyolcadik Rész

Allos Autos

Czerwone Wierchy

Smok Wawelski

A lány | Tacskó

A lány | Golf

A lány | Crane Wife

En movimiento

Pöszméte

Lincolnville, St. Augustine

Gonosz játékszerük a szegénység

Coronet

Kilencedik Rész

A lány | Kis dolgok napjai

Dácia

A lány | Csata a felhők felett

Cāpō, cāpōnis

Cāpō, cāpōnis

Cāpō, cāpōnis

Szamoskéri teológia

A fiú | 98 Montague

A lány | Méltóság, becsület

Gladiatrices

Tizedik Rész

A lány | Pestilentia

Osceola Lányok

Dácia

Au point du jour

Vientos Alisios

Vientos Alisios | Bánatos

Szamoskéri saszla

A lány | Ticonderoga

Szecesszió

A lány | Silencio

Kolofon

PRB

ELSŐ RÉSZ

DAYTONA TURMIX

SIMCHA UND TROYER

Nem nagyon tudom, mi a szenvedés. Voltak jó napjaim és voltak rossz napjaim, de nem történt soha semmi komoly, amit szenvedésnek lehetett volna nevezni. Talán akkor érti meg ezt az ember, amikor valaki mást lát küszködni. Különösen, ha közeli családtagról van szó.

A lányom szenved. Szenved otthon, szenved az egyetemen. A mesterdiplomáját írja, de az állandó és az önkényes szabályok szétszedik. Nem ment bele ebbe az oltásdologba. Ezért üldözik – az adminisztráció, a tanárok, a csoporttársak. Az egyetemi szabadság, mint olyan megszűnt. Egyik napról a másikra félelem és rettegés kezdte fojtogatni az amerikai akadémiát.

Elvesztette az egyensúlyát, a határozott lépteit, a kételkedő, mindent kérdőre vonó mosolyát. A heti Covid-tesztek, a koszos maszkok, a hátsó padok, ahová az oltásmenteseket ültették. Így járt egyetemre, a mindennapos megvető és megalázó tekintetek kereszttüzében.

A megoldások embere vagyok. Ezért fizetik nekem a nagy pénzt New Yorkban. Kiveszek neki egy házat Floridában, a tengerparton, és beültetem az anyjával a kocsiba. Nagyot vezetnek. Két nap, és St. Augustine partjain bámulják az óceánt.

Berendezkednek, beszerelik az internetet. Feketére perzselt mahi-mahi, fokhagymás osztriga és egy pohár bourbon az ebéd. Megnézik a kisváros macskaköves turistautcáját, élő zene, country, rock and roll. Itt lakott egykor Tom Petty is, kettejük egyik kedvence.

Pár nap, és látom a telefonon, hogy máris barnulnak. Visszajön az egészség és a jókedv. Munkát is talál magának. Egy kis magániskola, Our Little Beacon of Hope.

Megyek egy kört a kutyával. New York. Tél. Hullik valami a Kanada felől igyekvő felhőkből. Nem hó, nem eső. Valami szürke, sikamlós, utálatos latyak. Esténként benyomok én is egy bourbont a Covid-vésztartalékból. Nézem a naptárt. Nehéz arra gondolni, hogy csak pár hónap múlva csatlakozhatok hozzájuk. De végül áprilisban eljön az idő. Felkelek hajnal négykor, és nyomom a gázt a Garden State Parkway-n, onnan Jersey Turnpike és Interstate 95, le, Floridába.

Felvidulnak az emberek, amikor feltűnik az első út menti Miami-tábla, Houston County, Georgia. Innen már csak egy ugrás Florida.

Még van egy kis napfény, amikor odaérek. Zsibbadt a lábam, de lesétálunk a tengerpartra. Jól néznek ki. Strandpapucs, napégette karok, szőkülő haj, sugárzik belőlük a boldogság.

Ezerhatszáztizenkilenc kilométer egy hosszú menetben. Hiányzott nagyon a feleségem és hiányzott nagyon a lányom.

THE BATTLE OF LOS ANGELES

Tizenkét mérföld biciklivel kezdődik a nap. Feszesre pumpálom a gumikat, 23mm Continental Gatorskin, Presta-szelep, 110 psi. Kenek egy kis zsírt a láncra, behúzom, kattogtatom a fékeket. Egy régi biciklikulccsal, amit már New York óta hordozok magammal, megigazítom a csavarokat. Végül jön a vastag téli sapka, a dupla kesztyű – alul Home Depot melós kesztyű, felette erősen párnázott, ujjatlan Giro Trixter. Beteszem a vizesflakont, a telefont, és jön a zsebembe a kopott napszemüveg.

Még sötét van, amikor megcsinálom a reggeli turmixot: datolya, füge, banán, alma, egy marék sárgarépa, gyömbér, kurkuma, nagy kanál főtt rizs, mogyoró, dió, mandula, fahéj, szegfűszeg, Cayenne bors, nagy kanál kakaópor – és a végén egy perc a turmixban forró vízzel.

A kurkuma megkeseríti az amúgy édes italt, de már megszoktam. Nincs hivatalos értekezés erről, de nekem bejött mint gyulladáscsillapító a térdemre, és sok biciklis ezt használja orvosság helyett.

Ahogy lehúzom a turmixot, robban bennem a sok fűszer. Azonnal indul a vérkeringés.

Garázsajtó, hajnali szél az óceánról. Beteszem a fülhallgatókat és indulok: Rage Against the Machine, The Battle of Los Angeles.

FORDUL A SZÉL

A dűnék menti A1A országúton nyugatira fordul a szél, és visszadob a New York-i biciklisfutár-múltba. A tengeri szél, mint valami mitológiai kettős párharca, keveredik a nyugati széllel, és viaskodnak, hogy melyik oldalról fújjanak le az útról. Figyelni kell. A légörvény gyakran megráz és átnyom a szembejövő sávba. Áprilisban vannak ilyen meredek szelek New Yorkban, bármerre fordulsz a biciklin, valahogy mindig szembe fúj.

Nincs két mérföld, és belerohanok az első pelikáncsapatba. Alakzatban repülnek. Áthúznak a Matanzas folyó felől a nádason, és ráülnek a tengerparti szélre. Együtt ívelnek, ereszkednek, emelkednek. Itt-ott megérintik a vizet.

Beverly Beach, Painter Hill, Marineland a következő három falu a forduló előtt.

A tenger felől lassan előbújik a nap. Megjelennek a napimádó pizsamások a mólókon. Kávé, cukros fánk, reggeli zsemle a kezekben. Elvész az arcuk a felkelő nap vöröslő fényében.

Gyorsan melegszik innen a tengerparti levegő. Lejön az alsó kesztyű és a sapka. Egyre több a biciklis és a reggeli futó. Megállnak itt-ott a dűnéken egy fotóra.

Hivatalos, megérkezett Európából a reggel.

Későn fedeztem fel Floridát. Mindig New York volt a mindenem – a New York University, az Albert Einstein Medicine, a Cornell és a kórház. Itt volt az élet, az álomvilágom – Montague Street, Brooklyn Promenade, Carroll Gardens, Park Slope, Hoboken, The Bronx.

De aztán ideértünk valahogy. St. Augustine, Florida.

Szent Ágoston bűnei, mondja a lányom. Gyónni jöttünk. Megírni a belénk palackozott emlékeket.

MARCUS AURELIUS

Sokszor csend van Floridában. Megáll a levegő. Leül. Mintha évezredek életét szívnád ilyenkor magadba, könnyen elvész benne az ember. Az itteniek azt mondják, ez az aligátorok álma. Mozdulatlan, lebegő világ.

A lányom boldog itt. És ez fontos. Fontos egy gyermek számára a boldogság. Nem helyettesíti azt semmi más. New Yorkban fuldoklott, erőtlen volt, céltalan. Nekem minden álmom a város volt, a nagybetűs city, de megértem, hogy ez nem jön be mindenkinek, és neki főleg nem jött be.

Bejött viszont Florida. Bejött egy jó kis munka is. Ókori történelmet tanít. Római dolgokat, latint. Pars secunda. Szeretik a gyerekek.